༄༅།  ། ཁམས་གསུམ་ཆོས་ཀྱི་རྒྱལ་པོ་ཙོང་ཁ་པ་ཆེན་པོས་ལེགས་པར་བཤད་པ་ལམ་གྱི་གཙོ་བོ་རྣམ་གསུམ་གྱི་དོན་ལས་བརྩམས་པའི་དྲི་བའི་ལན་བཞུགས་སོ།  །  ༄༅༅།  ། ན་མོ་གུ་རུ་མཉྫུ་གྷོ་ཥཱ་ཡ།  འཇམ་དཔལ་རྡོ་རྗེའི་ཐུགས་རྗེའི་གྲུ་ཆར་ལས།  ། བློ་གྲོས་བཟང་པོའི་ཡལ་འདབ་འབྲས་བུས་དུད།  ། གྲགས་པའི་གྲིབ་བསིལ་ཕྱོགས་བྲལ་སྐལ་ལྡན་གྱི།  ། གདུང་སེལ་རྒྱལ་བ་གཉིས་པའི་ཤིས་པས་སྐྱོངས།  ། འདིར་ཁམས་གསུམ་ཆོས་ཀྱི་རྒྱལ་པོ་ཙོང་ཁ་པ་ཆེན་པོས་ལེགས་པར་བཤད་པ་ལམ་གྱི་གཙོ་བོ་རྣམ་གསུམ་གྱི་དོན་ལས་བརྩམས་པའི་དྲི་བའི་ལན་འགའ་ཞིག་བརྗོད་པར་བྱ་སྟེ།  རྗེ་བཙུན་བླ་མ་རྣམས་ལ་ཕྱག་འཚལ་ལོ།  ། ཞེས་པའི་བླ་མ་ནི།  ཆོས་ཀྱི་རྒྱལ་པོ་ཙོང་ཁ་པ་ཆེན་པོ་ལ་རྒྱལ་བའི་གསུང་རབ་ཐམས་ཅད་ཀྱི་སྙིང་པོའི་དོན་ངེས་འབྱུང་བྱང་སེམས་ཡང་དག་པའི་ལྟ་བའི་ཉམས་ལེན་གསུམ་དུ་བསྡུས་ནས།  ཐོག་མར་སྟོན་པར་མཛད་པ་(༢)པོ་རྗེ་བཙུན་འཇམ་པའི་དབྱངས་ཡིན་པས་བསྟན་བཅོས་རྩོམ་པའི་སྔོན་འགྲོ་མཆོད་པར་བརྗོད་པའི་སྐབས་འདིར་ཡང་།  རྗེ་བཙུན་འཇམ་དབྱངས་གཙོ་བོར་གྱུར་པའི་བླ་མ་དབུ་མ་པ།  རྗེ་བཙུན་རེད་མདའ་བ་ལ་སོགས་པ་དངོས་བརྒྱུད་ཀྱི་བླ་མ་སྤྱི་ལ་ཕྱག་འཚལ་ཞིང་མཆོད་པར་བརྗོད་པ་ཡིན།  རྗེ་བཙུན་ཞེས་པའི་དོན་འགྲོ་བ་རྣམས་འཁོར་བའི་རྒྱ་མཚོ་ལས་སྒྲོལ་པའི་དེད་དཔོན་ནམ་རྗེ་བོ་ཡིན་པ་དང་།  མཁས་བཙུན་བཟང་གསུམ་གྱི་ཡོན་ཏན་ལ་དབང་བསྒྱུར་བས་ན་རྗེ་བཙུན།  ཡང་ན་བཙུན་པ་ཐམས་ཅད་ཀྱི་རྗེ་ཡིན་པས་ན་རྗེ་བཙུན།  རྗེ་བཙུན་བླ་མ་རྣམས་ལ་ཕྱག་འཚལ་ལོ།  ། ཞེས་པའི་བླ་མ་རྣམས་ནི།  རྗེ་བཙུན་འཇམ་དབྱངས་འབའ་ཞིག་ལ་འཇུག་གམ།  དེ་མིན་བླ་མ་སུ་འདྲ་ཞིག་ངོས་འཛིན་དགོས་པའི་དྲི་བ་དང་པོ་འདིའི་ལན་གསལ་ཞུ་ཟེར་བ་ལ།  བླ་མ་རྣམས་ལ་ཞེས་མང་ཚིག་གསུངས་པས་ན།  རྗེ་བཙུན་འཇམ་དབྱངས་འབའ་ཞིག་ལ་འཇུག་པ་མིན་པ་གཞུང་ལུགས་ལ་ཅུང་ཟད་སྦྱངས་པ་ཡིན་ན་ཤེས་པར་ནུས་སོ།  །